CELEX: 32018R0047
Language: ro
Date: 2017-10-30 00:00:00
Title: Regulamentul delegat (UE) 2018/47 al Comisiei din 30 octombrie 2017 de autorizare a utilizării traulelor T90 alternative în activitățile de pescuit din Marea Baltică, prin derogare de la Regulamentul (CE) nr. 2187/2005 al Consiliului

12.1.2018   
            
            
               RO
            
            
               Jurnalul Oficial al Uniunii Europene
            
            
               L 7/21
            
         REGULAMENTUL DELEGAT (UE) 2018/47 AL COMISIEI
   din 30 octombrie 2017
   de autorizare a utilizării traulelor T90 alternative în activitățile de pescuit din Marea Baltică, prin derogare de la Regulamentul (CE) nr. 2187/2005 al Consiliului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2016/1139 al Parlamentului European și al Consiliului din 6 iulie 2016 de stabilire a unui plan multianual pentru stocurile de cod, hering și șprot din Marea Baltică și pentru activitățile de pescuit care exploatează stocurile respective, de modificare a Regulamentului (CE) nr. 2187/2005 al Consiliului și de abrogare a Regulamentului (CE) nr. 1098/2007 al Consiliului (1), în special articolul 8,
   întrucât:
   
               (1)
            
            
               Regulamentul (UE) nr. 1380/2013 al Parlamentului European și al Consiliului (2) are ca obiectiv eliminarea treptată a capturilor aruncate înapoi în mare, în cadrul tuturor activităților de pescuit din Uniune, prin introducerea unei obligații de debarcare pentru capturile de specii care fac obiectul unor limite de captură. Măsurile menite să elimine treptat capturile aruncate înapoi în mare pot fi incluse în planurile multianuale.
            
         
               (2)
            
            
               Regulamentul (UE) 2016/1139 stabilește un plan multianual pentru stocurile de cod, hering și șprot din Marea Baltică și pentru activitățile de pescuit care exploatează aceste stocuri. El prevede, printre altele, măsuri tehnice adoptate de Comisie pentru a contribui la îndeplinirea obiectivelor planului multianual. În mod concret, Comisia poate adopta acte delegate cu privire la modificări ale uneltelor de pescuit, pentru a asigura sau îmbunătăți selectivitatea, pentru a diminua capturile nedorite sau pentru a reduce la minimum impactul negativ asupra ecosistemului.
            
         
               (3)
            
            
               Regulamentul (CE) nr. 2187/2005 al Consiliului (3) stabilește măsuri tehnice de conservare în legătură cu capturarea și debarcarea resurselor halieutice în Marea Baltică. Acest regulament definește intervalele în care trebuie să se încadreze dimensiunea ochiului de plasă și alte specificații, de exemplu uneltele de pescuit admisibile pentru fiecare specie țintă din Marea Baltică.
            
         
               (4)
            
            
               Danemarca, Germania, Estonia, Letonia, Lituania, Polonia, Finlanda și Suedia au un interes direct de gestionare a activităților de pescuit în Marea Baltică. Aceste state membre au prezentat Comisiei o recomandare comună (4), după consultarea Consiliului consultativ pentru Marea Baltică. Conform recomandării, anumite modificări ale specificațiilor caracteristicilor sacului pentru traulele T90 existente, definite în Regulamentul (CE) nr. 2187/2005, vor îmbunătăți selectivitatea și vor reduce cantitățile de capturi nedorite de cod. Contribuții științifice care confirmă aceste concluzii au fost obținute din partea Comitetului științific, tehnic și economic pentru pescuit (CSTEP).
            
         
               (5)
            
            
               Măsurile sugerate în recomandarea comună, referitoare la utilizarea unor traule T90 alternative pe lângă traulele T90 definite în Regulamentul (CE) nr. 2187/2005, contribuie la îndeplinirea obiectivelor din planul multianual stabilit prin Regulamentul (UE) 2016/1139. Prin urmare, respectivele măsuri ar trebui adoptate în conformitate cu articolul 18 alineatul (3) din Regulamentul (UE) nr. 1380/2013,
            
         ADOPTĂ PREZENTUL REGULAMENT:
   Articolul 1
   Obiect
   Prezentul regulament autorizează utilizarea, în anumite activități de pescuit din Marea Baltică, a traulelor T90 conforme unor specificații care diferă de specificațiile stabilite în Regulamentul (CE) nr. 2187/2005.
   Articolul 2
   Domeniu de aplicare
   Prezentul regulament se aplică navelor de pescuit din Uniune care desfășoară în Marea Baltică activitățile de pescuit menționate la articolul 1 din Regulamentul (UE) 2016/1139.
   Articolul 3
   Definiții
   În sensul prezentului regulament, se aplică următoarele definiții:
   
               (a)
            
            
               „traule T90” înseamnă traule, plase-pungă daneze și unelte similare care au un sac propriu-zis al traulului și o gură a traulului fabricate din plasă standard cu ochiuri în formă de romb înnodate și rotită cu 90°, astfel încât direcția principală a firului este paralelă cu direcția de tractare;
            
         
               (b)
            
            
               „statele membre vizate” înseamnă Danemarca, Germania, Estonia, Letonia, Lituania, Polonia, Finlanda și Suedia.
            
         Articolul 4
   Specificații alternative pentru sacul traulului T90
   (1)   Prin derogare de la anexa II la Regulamentul (CE) nr. 2187/2005, se autorizează utilizarea traulelor T90 având un sac conform cu următoarele specificații:
   
               (a)
            
            
               dimensiunea ochiului de plasă al sacului este de cel puțin 115 mm, prin derogare de la nota de subsol 2 din anexa II și de la litera (b) din apendicele 2 la anexa respectivă;
            
         
               (b)
            
            
               numărul ochiurilor de pe toată circumferința sacului sensu strictu și de pe gura sacului, cu excluderea îmbinărilor și a grandeelor, este de 80 de ochiuri indiferent de punctul ales, prin derogare de la litera (e) din apendicele 2 la anexa respectivă;
            
         
               (c)
            
            
               lungimea sacului propriu-zis este de cel puțin 9 m.
            
         (2)   Sacul respectă toate celelalte specificații prevăzute în apendicele 2 la anexa respectivă.
   Articolul 5
   Înregistrarea capturilor
   Statele membre vizate se asigură că capturile efectuate utilizând uneltele de pescuit descrise la articolul 4 sunt înregistrate separat de capturile efectuate cu alte unelte de pescuit.
   Articolul 6
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 30 octombrie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 191, 15.7.2016, p. 1.
   
      (2)  Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).
   
      (3)  Regulamentul (CE) nr. 2187/2005 al Consiliului din 21 decembrie 2005 pentru conservarea, prin măsuri tehnice, a resurselor halieutice din Marea Baltică și strâmtorile Belts și Sound, de modificare a Regulamentului (CE) nr. 1434/98 și de abrogare a Regulamentului (CE) nr. 88/98, JO L 349, 31.12.2005, p. 1.
   
      (4)  Recomandarea comună a Grupului la nivel înalt BALTFISH. Măsuri tehnice pentru subzonele ICES 22-32 (Marea Baltică) – sac alternativ pentru traulele T90.